પોલીસ સૂત્રોમાંથી પ્રાપ્ત વિગત મુજબ, હરદીસિંહ નામના એક નાગરીક મંગળવારે સવારે સાત વાગે મવડી સ્મશાનથી કણકોટ જવાના રસ્તેથી પસાર થઇ રહ્યા હતા ત્યારે અક્ષર પરીસર ફ્લેટ નજીક રસ્તાની બાજુમાં એક નેપાળી ઇજાગ્રસ્તને બેભાન હાલતમાં જોઇ ૧૦૮ને જાણ કરી હતી. ૧૦૮ના સ્ટાફે યુવકને મૃત જાહેર કરી તાલુકા પોલીસને જાણ કરી હતી. મરનારના આખા શરીર ઉપર તિક્ષ્ણ હથિયાર અને બોથડ પદાર્થથી ઇજા કરાયાના નિશાન મળતા પ્રથમ દ્રષ્ટિએ જ બનાવ હત્યાનો હોવાનું સ્પષ્ટ થયું હતું. હત્યાના બનાવની જાથ થતાં ડીસીપી મનોહરસિંહ જાડેજા, ક્રાઇમ બ્રાંચના એસીપી જયદિપસિંહ સરવૈયા, પીઆઇ એચ.એમ.ગઢવી સહિતનો સ્ટાફ ઘટના સ્થળે દોડી ગયો હતો. મૃતકની ઓળખ મેળવવા પ્રયાસ થયો હતો પરંતુ મોબાઇલ, લાયસન્સ જેવી ઓળખ મળે તેવી કોઇ વસ્તુ મળી ન હતી.